Disse samtalene var både alvorlige, krevende og lange. Begge var vel vitende om at dersom man ikke kom helskinnet ut av Bybane–saken kunne byrådet og selv partiet rakne.

Svært mye sto på spill. Posisjonen til byrådsleder Ragnhild Stolt-Nielsen var svekket. Byrådspartiene KrF og Frp raslet med sablene, på hver sin kant. Frp forlangte tunnel. KrF forlangte en dagløsning.

Og Dag Skansen og Peter Frølich sto som kjent på hver sin side i Bybane-saken. Peter Frølich ville ha Bybanen i tunnel, Dag Skansen ville ha den langs Bryggen.

Saken delte partiet, og den skapte tidvis svært harde fronter mellom partene internt i Høyre, og mellom byrådspartiene.

Partiet Høyre i Bergen har ikke, sier leder Kenneth Stien til BA, hatt en vanskeligere sak internt siden de faktisk valgte å gå inn for Bybanen på tidlig 2000-tall.

PREGET OVER MANGE ÅR

Han svarer slik på om han fryktet at byrådet skulle gå av som følge av den enorme motstanden mot å legge Bybanen langs Bryggen:

– Denne saken har preget partiet over flere år, nå kan vi gå videre, forhåpentligvis med et bredt flertall i bystyret. Men det har vært veldig tøft, og mange har vært under et stort press, sier Stien til BA.

Dag Skansen sa til BA i går, da han kom ut av rådhuset og kunngjorde at byens største parti var enig med seg selv, at han var stolt. Og det viste hele hans kroppsspråk også.

– Etter gode samtaler har gruppen gitt sin tilslutning til å regulere ett løp i sentrum i området ved Kjøttbasaren, enten i Vetrlidsallmenningen eller i Finnegårdsgaten, sa han før noen rakk å stille et spørsmål.

UT I SKUTEVIKEN

Denne tunnelen, opplyser byrådslederrådgiver Haakon Thuestad, vil gå ut ved Slaktehustomten. Slik vil man unngå å måtte bygge et underjordisk stopp ved Krohnengen.

De føler seg trygge på at det faktisk er realiserbart å legge Bybanen inn i tunnel i området ved Kjøttbasaren.

– Ja. Det er realiserbart. Det var faktisk et av de foretrukne alternativene helt i starten, men så ble det silt vekk fordi man fant enda bedre alternativer, sier Skansen.

– Hvem er dette en full seier for, Peter Frølich?

– Dette er ikke tiden for å dele ut seire i noen saker, svarer han.

Skansen var også opptatt av å få frem resten av Bybanen som Høyre nå går inn for: I Sjøgaten i Sandviken, uten stopp i Nyhavnsveien.

De går deretter for en Bybane fra Eidsvåg til Åsane, som går fort, med et stopp i Tertneskrysset. Derfra til Prestestien, så ned mot Åsane senter og over motorveien til den såkalte C-tomten.

Der vil de lage en stor kollektivterminal, for så å la Bybanen gå til Vågsbotn.

KONSTRUKTIVE

Marte Mjøs Persen og Arbeiderpartiet var kjapt ferdig med sitt gruppemøte. På det tidspunktet visste de ikke helt hva byrådspartiene kommer frem til.

– Når byrådet har lagt frem en sak, så skal vi være konstruktive og være med på få frem en god løsning for Bybanen. Selvfølgelig ut fra våre føringer, som er at vi ikke kan la Bybanen gå langs Bryggen, sa hun til BA.

Frp og Tor Woldseth var klar på at de ville gå for en kompromissløsning. Erlend Horn i Venstre mener det er merkelig å gå for et kompromiss ved Kjøttbasaren uten å ha en plan B.

– Det er så mye usikkerhet knyttet til denne kompromissløsningen, med tanke på vern, at man bør også legge frem en løsning langt Bryggen parallellt. Alt annet er en dårlig plan, sier han.

– BYBANEN DØD

– Dette er ikke et kompromiss, det er å legge Bybanen til Åsane død bare for å beholde Frp i byrådet, sier partiets byutviklingspolitiker Tina Åsgård (SV).

Hun skjønner ikke at Frp, Høyre og de andre partiene som går inn for kompromissløsningen ved Kjøttbasaren tør.

– Alle faginstanser fraråder det på grunn av vernehensyn, og ikke minst på bakgrunn av de enorme farene for grunnvannslekkasjer og dermed setningsskader. De som er opptatt av Bryggen kan da ikke være for det, sier Åsgård.